Флорида

Фло̀рида () е щат в САЩ със столица Талахаси. Флорида е с население от 20 984 400 жители (оценка, 2017). Флорида е с обща площ от 170 305 km², от които 139 544 km² суша и 30 761 km² (18,1%) вода.

История 
До откриването на Флорида от европейците полуостровът е бил населен предимно от индианските племена семиноли.

През 1513 г., в търсене на „Бимини“ – страната на вечната младост според средновековните легенди, испанският конкистадор Хуан Понсе де Леон открива източния бряг на Флорида и обявява района за владение на испанската корона. Нарича го la tierra florida („цветуща земя“). Първият град, основан на територията на щата, е Сент Августин (днешен окръг Сейнт Джонс) през 1564 г.

През XVII-XVIII в. Флорида е сцена на кървави битки между испанци, французи и англичани. На 10 февруари 1763 г. Великобритания, Франция и Испания сключват Парижкия мирен договор. Великобритания получава Флорида в замяна на Хавана. След Американската война за независимост Испания отново си връща полуострова. През 1819 г. тя продава тази блатиста територия на Съединените щати за 5 млн. долара и отхвърляне на всички претенции към Тексас.

На територията на щата се разиграват две Семинолски войни (американци срещу индианци) от 1832 до 1845 г.

На 3 март 1845 г. Флорида става 27-ия щат на САЩ. Населението нараства много бавно. Белите колонисти продължават да нахлуват в земите, използвани от семинолите, и американското правителство е твърдо решено да направи усилия за преместването на останалото семинолско население на Запад. Така възниква Третата семинолска война (1855 – 1858) и завършва с изселването на индианците.

По време на Американската гражданска война, Флорида застава на страната на Конфедерацията (Южните щати), които впоследствие са победени, и обработваните от роби големи плантации престават да съществуват. През 1929 г., когато фондовата борса се срива, Голямата депресия донася период на застой. В средата на ХХ век Флорида е най-слабо известна от южните щати.

В края на ХХ и началото на XXI век все повече туристи започват да проявяват интерес към „окъпания в слънце щат“. Сега 40 млн. души годишно посещават Флорида, а много американци се установяват тук след пенсионирането си. Щатът е много популярен сред имигрантите от Латинска Америка и най-вече Куба. Това обяснява необичайно високото равнище на демографския прираст във Флорида.

География 
По-голямата част от Флорида е разположена на едноименния полуостров между Мексиканският залив, Атлантическия океан и протока Флорида. Продължава на северозапад по тясна и дълга ивица земя издадена в залива. На север граничи с щатите Алабама и Джорджия. Наблизо са няколко Карибски страни особено Бахамските острови и Куба. Обширната брегова линия на Флорида я прави упорита цел през Втората световна война. Правителството опасва от край до край щата със самолетни писти. Днес приблизително 400 от тях не работят. В щата има 131 публични летища и повече от 700 частни летища, писти, хеликоптерни площадки и вонноморски бази.

Флорида е един от най-големите щати на изток от р. Мисисипи и единствено Аляска и Мичиган са по големи от нея по акватория.

Полуостров Флорида е шуплесто плато от карстови варовици. Продължителна система от подводни пещери, карстови дупки и извори от край до край на щата снабдяват жителите с вода. Окарстените варовици и песъчливи почви се утаяват след милиони години покачване и понижаване на морското равнище. През последната ледникова епоха (12000 г. пр. Хр.) пониженото морско ниво и сухият климат разкриват един широк полуостров, до голяма степен пустиня.

Евърглейдс представлява огромна много бавно придвижваща се заблатена територия в южния край на полуострова. Поради това, че Флорида не се намира на тектонска плоча, вероятността от земетресения е много малка, но в никакъв случай невъзможна. През януари 1879 г. става земетресение близо до Сейнт Августин, Флорида. Няма данни за силни земетресения. Силно такова е било през 1886 г. с епицентър Чарлстън, Южна Каролина. Сеизмичните вълни достигнали Северна Флорида и камбанарията на Сейнт Августин забила. През 2006 г. земетресение с магнитуд 6.0, на 420 km югоизточно от Тампа, разтърсва Мексиканския залив.

Най-високата точка на Флорида е Бритън Хил – 105 m, в северната част на щата. Това е най-ниската точка от всички щати. Повечето от окръзите южно от Орландо са равни; на някои места достигат 15 – 30 m над морското равнище. В централна и Северна Флорида, на 40 km от бреговата ивица, има хълмист, вълнообразен релеф. Надморската височина там достига 30 – 76 m. Най-високата точка на полуостров Флорида е Шугърлоуф Маунтайн – 95 m н.в., в окръг Лейк Каунти. Поради предимно равнинния си характер, Флорида е едно от местата в света, най-застрашени от глобалното затопляне.

Най-голямото в щата и второто по големина сладководно езеро в континентална Америка е Окечоби в централната част на полуострова. Някога Флорида е била блатиста равнина, обрасла с много манго и обитавана от алигатори. Национални паркове: Евърглейдс, Бискейн, Драй Тортугас.

Климат 
Климатът в северната част на щата е субтропичен, а на юг – тропичен. Най-високата измерена температура е 43 °С (през 1931 г.), най-ниската е –19 °С (през 1899 г.) в близост до Талахаси. Средната температура е около 32 °С. Понякога щатът е връхлитан от торнадо, но най-опасно природно бедствие са ураганите. Те носят щети за милиарди долари, убиват хора, отнасят и трошат къщи. От 1855 до 2006 г. през Флорида са преминали 114 урагана, 37 от тях са били от категория 3 и по-висока. Съвременните методи на строителство и точното предсказване на времето са помогнали да се намали количеството на разрушенията, причинявани от ураганите. Най-силните урагани са „Labor Day“ (1935), Камила (1969), Катрина (2005), Ендрю (1986), Индианола (1886), Густав (2008), Уилма, Ирма, Дона.

Население 
Флорида е четвъртият по население щат в САЩ. През 2007 г. той има 18 251 000 жители. Флорида е третият щат с най-висок демографски прираст.

Етнически състав:
76,1% бели американци
15,4% афроамериканци
0,3% американски индианци
2,2% азиатци
0,1% хавайци
4,3% други
20,1% кубинци, карибци и др.

Езици: официален е английският (76,9%), говори се също и испански (16,4%). Останалите 6,7% говорят други езици.

Религия: преобладават протестантите (40%), римокатолици са 26%, баптисти – 9%, методисти – 6%, пентекостал – 3%, мюсюлмани – 1%, други религии – 2%, атеисти – 16%.

Градове

Окръзи 
Флорида се състои от 67 окръга:

Население през годините

Бележки

Външни препратки 
 Официална страница